Ass alles goht, wämmer numme will, het sich diämol z Bueche bim e Konzert vu dr Müssik zeigt. Dr Friedbert Schill mit sinem Gravatt in dr badische Farbe het dä Obe uf Alemannisch amoderiärt un drno, mai do! Dr Ex-Gälfiäßler Wolfgang Miessmer het ibernumme un het mit dr Buechemer Müssik e Konzert ani glegt, wiäs es bishär nonit gä het im Badische Ländli. Diä Neiheit isch aber zum e große Deil im e gebirtige Franzos z verdanke, im Christian Sade, wu z  Bueche dirigiärt un wu aü komponiärt. Dr Miässmer het zerscht d Quätschi gnumme un s "Schnäckehiisli" gsunge un s Publikum mit - bim Wolfgang sinem Charisma un Humor isch ke Aüg drucke un ke Müül zue bliibe - un drno isch d Orkeschterversion vum Chrischtian Sade kumme - am Afang klassisch bedächtig, zum Schluss zum Raggea gsteigeret. Eso sin aü "In s Mueters Stibili", "Dr Hans im Schnogeloch" un anderi alemannischi Liäder vum Sade arrangschiärt un vum Miässmer gsunge wore. D Müssikante hän beachtligs Niveau  zeigt un säll Zitat het basst, wu dr Schill Friedbert vordrait het: Tradition bedittet s Fiir wittergä un nit d Äsche abätte!